Martin – Ako sme vás informovali v minulom čísle NŽT primátori ôsmich krajských miest (K8) navrhujú ministerstvu financií SR, aby tri slovenské mestá – Prievidza, Martin a Poprad dostali menej peňazí pri prerozdeľovaní daní. Ministerstvo navrhuje rozdeliť prostriedky podľa tzv. veľkostného koeficientu, primátori krajských miest oponujú a navrhujú znížiť koeficient pre tieto mestá (sú to jediné mestá, ktoré majú počet obyvateľov nad 50 tisíc a nie sú krajskými mestami).
Primátor Martina Stanislav Bernát s týmto návrhom primátorov K8 nesúhlasí. Ako povedal minulý týždeň novinárom, pre mesto je neprípustné, aby sa v novom systéme prerozdeľovania daní znížil jeho koeficient z 1,37 na 1,27, ako to navrhli primátori krajských miest. Podľa neho by pri koeficiente 1,37 získal Martin bezmála 115 miliónov, pri koeficiente 1,27 by to bolo o vyše 8 miliónov korún menej. To je teda suma, o ktorú by mesto prišlo, keby do života vstúpil návrh primátorov K8. Zdôraznil, že nerozumie, prečo predstavitelia krajských miest rokovali o Martine bez účasti zástupcov mesta a akým právom reagovali na to, čo im jednoducho neprináleží. Martinský primátor to nepovažuje za korektný postup.
Primátori krajských miest nežiadajú iba zníženie veľkostného koeficientu pre spomínané tri mestá, ale navrhujú zároveň zvýšenie tohto koeficientu pre šesť krajských miest z 1,37 na 1,47, pre Košice na 1,94 a Bratislavu riešiť osobitne ako hlavné mesto.